Úradný vestník L 015 , 19/01/1978 S. 0028 - 0031

Fínske špeciálne vydanie: Kapitola 3 Zväzok 9 S. 0146

Grécke špeciálne vydanie: Kapitola 03 Zväzok 19 S. 0231

Švédske špeciálne vydanie: Kapitola 3 Zväzok 9 S. 0146

Španielske špeciálne vydanie: Kapitola 03 Zväzok 13 S. 0171

Portugalské špeciálne vydanie Kapitola 03 Zväzok 13 S. 0171



Smernica Rady z 13. decembra 1977, ktorou sa mení, pokiaľ ide o chladiaci proces, smernica 71/118/EHS o zdravotných problémoch ovplyvňujúcich obchod s čerstvým hydinovým mäsom (78/50/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 43 a 100, so zreteľom na návrh Komisie, so zreteľom na stanovisko Európskeho parlamentu [1], so zreteľom na stanovisko Hospodárskeho a sociálneho výboru [2], keďže článok 14 smernice Rady 71/118/EHS z 15. februára 1971 o zdravotných problémoch ovplyvňujúcich obchod s čerstvým hydinovým mäsom [3], naposledy zmenenej a doplnenej smernicou 75/431/EHS [4], ustanovuje, že členský štát zakáže používanie procesu na chladenie hydiny uvedeného v spomínanom článku; keďže takýto zákaz nie je záväzný až do 18 mesiacov potom, ako Komisia predložila správu o procesoch chladenia, na ktoré sa nevzťahuje zákaz alebo najneskôr až do 1. januára 1978; keďže Komisia po konzultácii s členskými štátmi v rámci Stáleho veterinárneho výboru predložila Rade správu stanovujúcu podmienky upravujúce prevádzku, činnosť a kontrolu, ktoré musí spĺňať proces chladenia ponorením do vody na to, aby nebol považovaný za spadajúci do rozsahu uvedeného zákazu; keďže táto smernica sa opiera o závery tejto správy, PRIJALA TÚTO SMERNICU: Článok 1 Článok 14 smernice 71/118/EHS sa nahrádza takto: "Článok 14 1. Od 15. februára 1979 členské štáty zakážu chladenie čerstvého hydinového mäsa prostredníctvom ponorenia do vody, pokiaľ nie je vykonané v súlade s podmienkami stanovenými v bodoch 28a a 28b kapitoly V prílohy I a takto chladené jatočné telá nie sú okamžite zmrazené alebo hlboko zmrazené. 2. Avšak v prípade jatočných tiel získaných a určených na odbyt na svojom území, členské štáty sú oprávnené udeliť podnikom vykonávajúcim svoju činnosť na ich území 1. januára 1978 derogácie z požiadaviek odseku 1. Takéto derogácie nesmú prekročiť dátum 15. august 1982. Členské štáty využívajúce derogácie ustanovené v prvom odseku nesmú namietať proti uvedeniu na ich území hydinového mäsa získaného v inom členskom štáte za rovnakých podmienok. 3. Členské štáty, ktoré chcú využiť možnosť poskytnutú odsekom 2, informujú čo možno najskôr Komisiu a ostatné členské štáty a v každom prípade najneskôr 15. februára 1979. 4. Tam, kde sú uplatnené klauzuly derogácie v odseku 2, zakazuje sa použitie zdravotného označenia ustanoveného v prílohe I, kapitola X. Avšak s cieľom vykonania druhého pododseku odseku 2, príslušné členské štáty sú oprávnené pustiť na svoje územie jatočné telá, ktoré nemajú zdravotné označenie ako je ustanovené v prílohe I, kapitola X." Článok 2 Do smernice 71/118/EHS sa začleňuje nasledujúci článok: "Článok 14a 1. Komisia po konzultácii s členskými štátmi v rámci Stáleho veterinárneho výboru predloží Rade do 1. januára 1980 správu, ktorá je prípadne sprevádzaná, alebo po ktorej nasledujú vhodné návrhy na: a) pokračovanie štúdie procesov na chladenie jatočných tiel, ktoré sú uspokojivé z hľadiska hygieny, správu zaoberajúcu sa vývojom systému uvedeného v prílohe I, kapitola V, body 28a a 28b a inými chladiacimi procesmi, najmä tými, ktoré používajú kvapalný CO2 a kvapalný dusík alebo proces prostredníctvom sprchovania; b) mikrobiologické kontroly – vrátane úlohy hodnôt limitov – a mikrobiologické metódy, ktoré majú byť použité na účely takýchto kontrol pre: i) stupeň hygieny ponorného chladiaceho procesu uvedeného v prílohe I, kapitola V, body 28a a 28b; a ii) celý proces porážky od času vstupu živých vtákov na bitúnok až do etapy balenia alebo tam, kde je to vhodné, až kým jatočné telá neopustia bitúnok; c) absorpciu vody – vrátane hodnotenia úlohy jej limitnej hodnoty – ako parameter pre hygienické kontroly ponorného chladiaceho zariadenia. 2. Komisia, po konzultácii s členskými štátmi v rámci Stáleho veterinárneho výboru, predloží Rade do 15. októbra 1978 správu, ktorá je prípadne sprevádzaná návrhmi na osobitné hygienické podmienky, za ktorých proces, ktorý vyhovuje podmienkam stanoveným v bodoch 28a a 28b prílohy I, kapitoly V, sa môže uplatniť na jatočné telá, ktoré nie sú okamžite zmrazené ani hlboko zmrazené. 3. Rada koná jednomyseľne na návrhy Komisie uvedené v odseku 1 v rámci obdobia 12 mesiacov od dátumu ich predloženia a pred 31. decembrom 1978, pokiaľ ide o návrhy uvedené v odseku 2." Článok 3 Nasledujúce body sa vkladajú ku kapitole V prílohy I k smernici 71/118/EHS: "28a. Jatočné telá, ktoré sa majú podrobiť ponornému chladiacemu procesu v súlade s procesom opísaným v 28b, musia byť okamžite po vypitvaní, dôkladne omyté osprchovaním a bez meškania ponorené. Sprchovanie sa musí vykonať prostredníctvom zariadenia, ktoré účinne omýva vnútorné a vonkajšie povrchy jatočných tiel. Pre jatočné telá vážiace: - nie viac ako 2,5 kilogramu sa musí použiť aspoň 1,5 litra vody na jatočné telo, - medzi 2,5 kilogramu a 5 kilogramov, musí sa použiť aspoň 2,5 litra vody na jatočné telo, - 5 kilogramov alebo viac, musí sa použiť aspoň 3,5 litra vody na jatočné telo. 28b. Ponorný chladiaci proces spĺňa nasledujúce požiadavky: a) jatočné telá musia prejsť cez jednu alebo viacero nádob s vodou alebo ľadom, pričom sa neustále obnovuje obsah vody. Prijateľný je iba systém, ktorým sú jatočné telá stále hnané mechanickými prostriedkami cez protiprúd vody; b) teplota vody v nádobe alebo nádobách meraná v miestach vstupu a výstupu jatočných tiel nesmie byť viac ako + 16 °C a + 4 °C v uvedenom poradí; c) musí sa vykonávať takým spôsobom, aby sa v najkratšom možnom čase dosiahla teplota uvedená v kapitole XII; d) minimálny tok vody počas celého chladiaceho procesu uvedeného v odseku a) musí byť - 2,5 litra na jatočné telo vážiace 2,5 kilogramov alebo menej, - 4 litre na jatočné telo vážiace medzi 2,5 kilogramu a 5 kilogramov, - 6 litrov na jatočné telo vážiace 5 kilogramov alebo viac. Ak je niekoľko nádob, musí sa regulovať prítok čerstvej vody a výtok použitej vody takým spôsobom, aby postupne klesal v smere pohybu jatočných tiel, čerstvá voda sa rozdeľuje medzi nádoby takým spôsobom, aby prítok vody cez poslednú nádobu nebol menej ako: - 1 liter na jatočné telo vážiace 2,5 kilogramov alebo menej, - 1,5 litra na jatočné telo vážiace medzi 2,5 kilogramu a 5 kilogramov, - 2 litre na jatočné telo vážiace 5 kilogramov alebo viac. Voda použitá na prvé naplnenie nádob nesmie byť zahrnutá do výpočtu týchto množstiev; e) jatočné telá nesmú zostávať v prvej časti zariadenia alebo prvej nádobe viac ako polhodinu alebo v ďalšej časti zariadenia alebo inej nádobe (iných nádobách) dlhšie, ako je nutne potrebné. Musia sa prijať všetky potrebné opatrenia na zaistenie, aby sa v prípade prerušení procesu dodržal čas prechodu stanovený v prvom pododseku. Kedykoľvek, keď sa zastaví zariadenie, úradný veterinárny lekár sa pred jeho znovu uvedením do pohybu, musí presvedčiť, či jatočné telá stále vyhovujú požiadavkám smernice a sú vhodné na ľudskú konzumáciu, alebo ak tomu tak nie je, zaistiť, aby boli čo možno najskôr dopravené do prevádzok ustanovených v bode 1 h) a i); f) každý kus zariadenia musí byť úplne vyprázdnený, vyčistený a dezinfikovaný vždy, keď je to potrebné na konci obdobia práce a aspoň raz za deň; g) kalibrovaným kontrolným zariadením sa musí zabezpečiť umožnenie primeranej a nepretržitej kontroly merania a zaznamenávania: - spotreby vody počas omývania sprchovaním pred ponorením, - teploty vody v nádobe alebo nádobách v miestach vstupu a výstupu jatočných tiel, - spotreby vody počas ponorenia, - počtu jatočných tiel v každom z váhových rozsahov uvedených v d) vyššie a v bode 28a; h) musia sa viesť a na žiadosť úradného veterinárneho lekára predložiť výsledky rôznych kontrol vykonaných výrobcom; i) správne fungovanie chladiacej prevádzky a jej vplyv na úroveň hygieny – až do prijatia, v súlade s článkom 14a, mikrobiologických metód spoločenstva – sa hodnotí vedeckými mikrobiologickými metódami uznávanými členskými štátmi, pred a po ponorení sa porovnáva celková kontaminácia jatočných tiel a kontaminácia enterobaktériami. Takéto porovnanie sa musí vykonať, keď sa prevádzka prvýkrát uvádza do používania a potom pravidelne a v každom prípade vždy, keď sa vykonávajú zmeny prevádzky. Musí sa regulovať fungovanie rôznych častí tak, aby sa zaistil uspokojivý hygienický štandard." Článok 4 Počas obdobia uplatňovania akejkoľvek výnimky poskytnutej podľa druhej zarážky článku 16a a) smernice 71/118/EHS členské štáty zabezpečia, aby sa vykonávali riadne kontroly pre počiatočné inštalácie a nepretržitú prevádzku chladiacich procesov v akomkoľvek závode, na ktorý sa vzťahuje takáto výnimka. Článok 5 Členské štáty uvedú do účinnosti zákony, iné právne predpisy a správne opatrenia potrebné na zabezpečenie súladu s touto smernicou najneskôr do 1. januára 1978. Článok 6 Táto smernica je adresovaná členským štátom. V Bruseli 13. decembra 1977 Za Radu predseda A. Humblet [1] Ú. v. ES C 293, 13.12.1976, s. 70. [2] Ú. v. ES C 56, 7.3.1977, s. 88. [3] Ú. v. ES L 55, 8.3.1971, s. 23. [4] Ú. v. ES L 192, 24.7.1975, s. 6. --------------------------------------------------